

**GRADSKO VIJEĆE**

KLASA:300-01/20-01-01

URBROJ:2186/18-02/1-20-1

Ludbreg, 16.03.2020. godine

**PRIJEDLOG**

Temeljem članka 5. stavka 2. točke 2. i članka 6. stavka 2. Zakona o unapređenju poduzetničke infrastrukture (NN br. 93/13., 114/13., 41/14 i 57/18.), članka 35. Zakona o lokalnoj i područnoj (regionalnoj) samoupravi («NN», br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763)) i članka 33. Statuta Grada Ludbrega («Službeni vjesnik Varaždinske županije», br. 23/09, 17/13, 40/13 – pročišćeni tekst, 12/18, 55/18-pročišćeni tekst, 40/19), Gradsko vijeće Grada Ludbrega na 19. sjednici održanoj 16.03. 2020. godine, donosi

**ODLUKU**

**o osnivanju Poduzetničke zone Hrastovsko**

**Članak 1.**

Ovom se Odlukom osniva Poduzetnička zona Hrastovsko (u daljnjem tekstu: Poduzetnička zona) koja se nalazi unutar obuhvata Prostornog plana uređenja Grada Ludbrega („Službeni vjesnik Varaždinske županije“, br. 6/2003., 22/2008., 07/2010.-ispravak, 6/2015. i 25/2015. - pročišćeni tekst), planirano kao građevinsko područje naselja Hrastovsko, gospodarske namjene.

**Članak 2.**

Poduzetnička zona Hrastovsko obuhvaća katastarske čestice, čkbr. 582/1 ukupne površine od 57.796 m2, čkbr. 582/2 od ukupne površine od 7.012 m2 i kčbr. 582/112, ukupne površine od 8.367 m2, upisane u zk. ul. br. 1955, k.o. Hrastovsko i kč.br 582/111, k.o. Hrastovsko ukupne površine od 1.092 m2

**Članak 3.**

Ukupna površina zone je oko 7,4 ha i u cijelosti je neizgrađena. Planirana raspoloživa površina namijenjena je poduzetnicima za obavljanje poduzetničkih aktivnosti i iznosi oko 6,1 ha, a ostala površina oko 1,3 ha namijenjena je za prometnu infrastrukturu.

**Članak 4.**

Sukladno članku 8. Zakona, kojom se odredbom uređuje tip aktivnosti koje se obavljaju unutar poduzetničke zone, Poduzetnička zona Hrastovsko planira se kao proizvodno - prerađivačke zona (zona u kojima pretežiti broj korisnika obavlja proizvodno-prerađivačke poduzetničke aktivnosti, odnosno u kojima pretežiti dio raspoložive površine zone zauzimaju poduzetnici koji obavljaju proizvodno-prerađivačku poduzetničku aktivnost).

**Članak 5.**

Ova Odluka stupa na snagu osmog dana od dana objave u "Službenom vjesniku Varaždinske županije".

**Predsjednik**

**Gradskog vijeća:**

**Antun Šimić**

**OBRAZLOŽENJE**

**prijedloga Odluke o osnivanju Poduzetničke zone Hrastovsko**

Zakonom o unapređenju poduzetničke infrastrukture (NN br. 93/13., 114/13., 41/14 i 57/18) **poduzetnička zona je definirana kao** infrastrukturno opremljena područja definirana prostornim planovima, namijenjena obavljanju određenih vrsta poduzetničkih, odnosno gospodarskih aktivnosti. Osnovna karakteristika poduzetničkih zona je zajedničko korištenje infrastrukturno opremljenog i organiziranog prostora od strane poduzetnika kojima se poslovanjem unutar poduzetničke zone omogućuje racionalizacija poslovanja i korištenje raspoloživih resursa poduzetničke zone zajedno s ostalim korisnicima poduzetničke zone.

**Osnivanjem Poduzetničke zone Hrastovsko žele se postići sljedeći ciljevi**: otvaranje novih radnih mjesta, stvaranje mogućnosti za ulaganja, kreiranje povoljne poduzetničke klime u okruženju, poticanje razvoja malog i srednjeg poduzetništva te ukupan razvoj lokalne zajednice i regije.

Osnivanjem Poduzetničke zone na dugoročan se način pomaže poduzetnicima u rješavanju problema prostora i stvaranju preduvjeta za nesmetani rad, omogućava im se zajedničko korištenje infrastrukture i povezivanje poduzetnika smještenih na istom prostoru. U zoni je moguće i propisivanje različitih povlastica ulaganja na tim prostorima, u granicama mogućnosti propisivanja takvih povlastica od strane jedinica lokalnih samouprava, a sve kako bi se privukli što kvalitetniji investitori.

Važno je također istaknuti da se osnivanjem Poduzetničke zone Hrastovsko stvara uvjet za upis Poduzetničke zone u Jedinstveni registar poduzetničke infrastrukture. Upis u JRPI je preduvjet za mogućnost konkuriranja i prijave na natječaje radi korištenja bespovratnih sredstava Ministarstva gospodarstva, poduzetništva i obrta kojima se sufinancira razvoj infrastrukture u poduzetničkim zonama, pa se stoga predlaže Gradskom vijeću usvajanje ove Odluke u predloženom tekstu.